Só kan dit nie aangaan nie …`n Nuwe Bok-laagtepunt (Foto: woligovabe.xlx.pl) Só kan dit nie aangaan nie … Die grootste neerlaag teen die All Blacks, 15-57, die derde grootste in alle toetse in 125 jaar en ŉ afrigter wat eienaardighede kwytraak. Saterdag se neerlaag was egter die een wat die seerste maak. Dit is immers op tuisbodem, voor plaaslike ondersteuning – anders as die 0-49 teen die Wallabies in 2006 in Brisbane, en die 3-53 teen Engeland op Twickenham in 2002. Steeds is daar onsekerheid oor die huidige span se wedstrydplan en die implementering daarvan, ŉ ongeloof in Allister Coetzee se volharding met sy oues van dae en sy Kaapse brigade, en die gevolglike gedobber van die land se nasionale span tussen middelmatigheid en powerheid. Alle simpatie wat daar aanvanklik vir Coetzee kon gewees het met sy laat aanstelling as afrigter, is tot niet na hy die span reeds meer 18 weke onder hande het en van middelmatig na vrot gebrei het. En niemand glo boonop dat hy nie al voor sy aanstelling daarvan geweet het en kon beplan het aan wat en waarnatoe nie. Goed, hy het ook die kwota-situasie wat hom (bloot teoreties) aan bande lê. Daar is gewis maniere om dit te oorkom, soos ŉ magdom spelers van kleur wat beter is as die huidige lot strompelendes. Allister se uitsprake Dan is daar Coetzee se uitsprake, waarvan die een die ander, en nagenoeg almal sy aksies, weerspreek! ♦ Coetzee bou aan ŉ jong span, sê hy ter verskoning van die fiasko. Miskien het hy vergeet van Beast Mtawarira, Adriaan Strauss, Duane Vermeulen, Francois Louw, Morné Steyn, Bryan Habana en Willem Alberts, waar net Louw as voorste baljagter van die vier spanne in die Rugbykampioenskap daar hoort. Vyf van hulle is van oorsee af. Hy sê ook dis ŉ heropbou-jaar na die Wêreldbeker. Vir die All Blacks ook en hulle sukses is behaal met 18 spelers wat tien of minder toetse gespeel het in hulle groep van 39. Dalk bou hulle net beter? Ouderdom, vleuels en senters Alberts? Hy het Saterdag ses of sewe keer die bal gedra en nie oor die voordeellyn gekom nie. Watter soort boodskap is die ‘invoer’ van ŉ stadige grote aan ons jonges? ♦ Is Habana regtig ŉ beter vleuel as Leolin Zas, Jamba Ulengo, Sergeal Petersen (tans beseer), Travis Ismaiel, Raymond Rhule? Hulle is boonop almal spelers van kleur, wat Coetzee reeds net op vleuel twee spelers al `n voorsprong gee om aan die minister van sport se gevraagde kwota gekleurde spelers te voldoen. (En dan sou hy Francois Hougaard op skrumskakel kon gespeel het.) ♦ Hoekom word daar volhard met onder-presterende Stormers uit die era toe Coetzee nog die Kaapse agterlyn steriel gemaak het? Damian de Allende? Juan de Jongh, wat hoofsaaklik lekker kan systap en meer duikslae mis as wat na sy kant toe kom. Hy het volgens Coetzee `n groot rol gespeel om die verdediging te organiseer. Net voor die Wallabytoets op Loftus het Coetzee aan rugby365.com gesê: “Ek dink wat ons tans het, is goed. Ek is werklik tevrede met ons spelers op senter en ek dink nie ons het regtig probleme of senter nie.” Op die vraag oor wat van Janse van Rensburg, het Coetzee gesê al sy opsies op senter is gedek. Miskien is hy maar net met minder as die beste tevrede … ♦ Spesifiek, hoe verklaar ŉ mens Coetzee se uitspraak Saterdagaand waar hy aan die media gesê het “as daar spelers is wat die groep kan versterk, sal ons sekerlik na hulle kyk, maar ek kan julle waarborg daar is nie baie daar buite nie ..” Regtig? Ons is dan glo in ŉ boufase in ŉ land waar daar telkens vertel word hoe elke ander land Suid-Afrika se geweldige diepte aan gehalte beny. Hoekom nie bou met senters soos Janse van Rensburg, Francois Venter, Nico Lee, Burger Odendaal, William Small Smith, André Esterhuizen (dalk ook oorgeneig tot stampakarrugby) nie … en met manne soos Ox Nché, Liso Gqoboka, Thomas du Toit, Ruan Dreyer en (nou die beseerde) Damian Smith, om net `n paar te noem, in die voorry nie? Jonk, onervare, maar met gehalte. Suid-Afrika ís dan mos nou in ŉ boufase, hoor ons? Die Kaapse band Hoe is dit dat die Lions, Suid-Afrika se beste span, net twee spelers in die beginspan het? Van die manne wat onder Coetzee se hande deurgeloop het tydens die hoofsaaklik onsuksesvolle veldtogte in die jare van drieëdroogte by die Stormers, het Bryan Habana, Duane Vermeulen, Vincent Koch, Bongi Mbonambi, Juan de Jongh, Damian de Allende, Steven Kitshoff en Eben Etzebeth vanjaar toetsrugby gespeel. Wedstrydplan Wat is die wedstrydplan? Die huidige een, wat dit ook is, werk nie. Tien drieë teen geen teen hulle in die laaste twee toetse, en nege strafdoele en twee skepskoppe vir hulle. Die Springbokke het dusver net vier van hulle nege toetse gewen – dit is ŉ wenpersentasie van net 44,4 persent en dit sluit ŉ baie uitgedunde Ierse span in teen wie twee van die toetse gewen is.